To mænd blev fredag idømt fængselsstraf på henholdsvis seks og otte måneder ved Retten i Aalborg.

Politiet havde modtaget et tip om, at de skulle køre ud til en adresse i Aalborg, og det var derfor, de kørte rundt på Rørdalsvej om aftenen 1. februar. Patruljen var på udkig efter nogle dyre cykler, som var blevet stjålet natten forinden hos en cykelhandler i Skørping. Det var mørkt, så varevognens lygter lyste tydeligt kørselsretningen op, og der var ingen tvivl. Varevognen havde kurs direkte mod politibilen, og den gassede op. Politibetjenten der kørte bilen nåede lige at undvige, da varevognen drønede forbi dem. Det var startskuddet til det hændelsesforløb, der udløste den dom, der faldt ved retten i Aalborg i dag. Føreren af den hvide varevogn havde ikke noget med selve tyveriet af cyklerne at gøre, men han var kommet for at hente en af cyklerne. Faktisk så havde han allerede fået den ind bag i varevognen, og af den grund havde han ikke nogen intentioner om at skulle stoppes af politiet. Tæt på at påkøre politibil Manden i varevognen kørte fra Rørdalsvej og ned på motorvejen, hvor politiet flere gange forsøgte at bringe ham til standsning. To gange kørte de op på siden af varevognen, og begge gange kvitterede føreren ved at lave styreudslag med bilen. Den ene gang var han få centimeter fra at ramme politibilen, forklarede en af betjentene ved retten fredag. Biljagten fortsatte fra motorvejen og ind gennem Aalborg, hvor flugtbilisten både kørte mod færdselsretningen og over for adskillige røde lys. Til sidst opgav føreren af varevognen at ryste politiet af sig, og dermed stoppede biljagten ved Byplanvejens Skole i den sydøstlige del af Aalborg. De to mænd har siddet varetægtsfængslet siden, men fredag var sagen for retten. Retten lagde vægt på, at føreren at varevognen, en 28-årig mand, havde skabt stor fare for politiet og den øvrige færdsel, og han blev derfor straffet med otte måneders ubetinget fængsel og mistede også retten til at køre bil. -	Det her foregik i februar, så det var før den nye skærpelse af loven om vanvidskørsel. Set i lyset af det, slipper føreren billigt med en ubetinget fængselsstraf på otte måneder, siger anklager ved Nordjyllands Politi, Torben Kauffmann Sørensen, der var tilfreds med dommene, som begge var i overensstemmelse med anklageskriftet. Den 32-årig mand blev idømt seks måneders fængsel for at have begået indbruddet og stjålet cykler til en værdi af 334.000 kroner. Han udbad sig betænkningstid med henblik på at anke dommen, men den 28-årige modtog sin dom ved Retten i Aalborg i dag.